Dorp in rou gedompel na moord op bejaarde vrou | Netwerk24
Deur Ora Laubscher 16 September 2020 06:02
Inwoners van Napier het die afgelope week helderkleurige linte aan hul hekke en heinings gehang ter herinnering aan 'n bejaarde inwoner wat verlede week wreed in haar huis vermoor is.
Die 73-jarige Rosalie Reed is Donderdag 10 September helder oordag in haar huis in De Kockstraat vermoor. Sy en haar man Mike het daar gewoon.
Na wat verneem word, was hy nie tuis tydens die voorval nie. Met sy terugkeer het hy op die lewelose liggaam van sy vrou afgekom.
Volgens inligting wil dit voorkom asof Reed in haar huis oorval en vermoedelik met 'n graaf aangerand is.
Die huis se hoofingang is in De Kockstraat, oorkant die perseel van die omheinde Napier-aftreeoord.
Die perseel grens aan die agterkant aan 'n oop stuk grond wat langs die besige hoofstraat en hoofroete na Bredasdorp geleë is. Dit is ook 'n deurloop vir baie voetgangers.
Die polisie is ontbied en 'n ondersoek en soektog na verdagtes is van stapel gestuur.
Die Napier-polisie wou geen besonderhede rakende die aanval en moord beskikbaar stel nie, maar het wel bevestig dat die voorval plaasgevind het en dat twee verdagtes in hegtenis geneem is.
Die verdagtes sou na verwagting Maandag 14 September in die Bredasdorp-landdroshof verskyn.
Inwoners van die stil plattelandse dorp is erg deur die wrede moord geruk.
Talle inwoners het Saterdag 12 September as blyk van meelewing met Reed se gesin gekleurde linte aan hekke, heinings en lamppale in die hoofstraat en elders in die dorp aangebring.
Die inwoners van Huis Klippedrift-tehuis vir bejaardes, wat sedert die inperking op 26 Maart steeds nie mag uitgaan nie, het ook wit linte en bossies pers blomme aan die groot staalhekke voor die tehuis aangebring.